ไทยพาณิชย์ลดดอกเบี้ยเงินกู้ MLR ลง 0.15%
ไทยพาณิชย์เร่งขับเคลื่อนเศรษฐกิจของประเทศ ประกาศลดอัตราดอกเบี้ยเงินกู้ MLR ลงร้อยละ 0.15
4 เม.ย. 2559

ไทยพาณิชย์เร่งขับเคลื่อนเศรษฐกิจของประเทศ ประกาศลดอัตราดอกเบี้ยเงินกู้ MLR ลงร้อยละ 0.15
นายอาทิตย์ นันทวิทยา ประธานเจ้าหน้าที่บริหารและรองประธานกรรมการบริหาร ธนาคารไทยพาณิชย์ จำกัด (มหาชน) กล่าวว่าจากสภาวะเศรษฐกิจของประเทศที่กำลังฟื้นตัวอย่างค่อยเป็นค่อยไปผ่านมาตรการทางเศรษฐกิจที่รัฐบาลได้ส่งออกมากระตุ้นในหลายรูปแบบเป็นระยะๆ อย่างต่อเนื่อง เพื่อให้เศรษฐกิจโดยรวมของประเทศเกิดการขับเคลื่อนอย่างเต็มที่ โดยในส่วนของนโยบายทางการเงินซึ่งธนาคารพาณิชย์ทั้งระบบเป็นกลไกหลักทางเศรษฐกิจและมีบทบาทสำคัญในการขับเคลื่อนเศรษฐกิจของประเทศให้เกิดความคล่องตัวและสามารถเดินหน้าต่อไปได้อย่างมั่นคง
ธนาคารไทยพาณิชย์มีความมุ่งมั่นที่จะช่วยเร่งขับเคลื่อนเศรษฐกิจของประเทศ พร้อมแบ่งเบาภาระทางการเงินของลูกค้า จึงได้ตัดสินใจเป็นผู้นำด้วยการประกาศปรับลดอัตราดอกเบี้ยประเภทเงินกู้แบบมีระยะเวลา (Minimum Loan Rate หรือ MLR) ลงร้อยละ 0.15 ต่อปี เพื่อให้เศรษฐกิจและธุรกิจของลูกค้าสามารถเดินหน้า และยังเป็นการส่งเสริมให้เกิดการลงทุนเพิ่มมากขึ้นอีกด้วย ทั้งนี้ การประกาศปรับลดอัตราดอกเบี้ย MLR จะมีผลตั้งแต่วันที่ 5 เมษายน 2559 เป็นต้นไป
โดยการปรับลดอัตราดอกเบี้ยในครั้งนี้ส่งผลให้อัตราดอกเบี้ย MLR อยู่ที่ร้อยละ 6.375 ต่อปี